ДИРЕКТИВА 2009/121/ЕО НА КОМИСИЯТА
от 14 септември 2009 година
за изменение с цел тяхното привеждане в съответствие с техническия прогрес на приложения I и V към Директива 2008/121/ЕО на Европейския парламент и на Съвета относно наименованията на текстилните продукти
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2008/121/ЕО на Европейския парламент и на Съвета от 14 януари 2009 г. относно наименованията на текстилните продукти (1), и по-специално член 15, параграф 1 от нея,
като има предвид, че:
(1)
В Директива 2008/121/ЕО се определят правила, регулиращи етикетирането или маркировката на продуктите във връзка с тяхното съдържание на текстилни влакна, за да се гарантира, че са защитени интересите на потребителя. Текстилните продукти могат да се предлагат на пазара в границите на Общността само ако съответстват на разпоредбите на посочената директива.
(2)
Предвид неотдавнашните констатации на една от техническите работни групи, необходимо е за целите на привеждането на Директива 2008/121/ЕО в съответствие с техническия прогрес да се добави влакното меламин към списъка, определен в приложения I и V към посочената директива.
(3)
Директива 2008/121/ЕО следва съответно да бъде изменена.
(4)
Мерките, предвидените в настоящата директива, са в съответствие със становището на Комитета по директивите, отнасящи се до наименованията на текстилните продукти и етикетирането им,
ПРИЕ НАСТОЯЩАТА ДИРЕКТИВА:
Член 1
Директива 2008/121/ЕО се изменя, както следва:
1.
В приложение I се добавя следният ред 48:
„48
Меламин
Влакно, състоящо се най-малко от 85 тегловни % напречно свързани макромолекули, съставени от производни на меламина“
2.
В приложение V се добавя следната позиция 48:
„48
Меламин
7,00“
Член 2
Транспониране
1. За да се съобразят с настоящата директива държавите-членки въвеждат в сила необходимите законови, подзаконови и административни разпоредби не по-късно от 15 септември 2010 г. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден от публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 14 септември 2009 година.